HMS Khedive (D62)

HMS Khedive (viirinumero D62) oli vuonna 1943 vesillelaskettu Britannian kuninkaallisen laivaston Ruler-luokan saattuetukialus toisessa maailmansodassa.

Valmistus 

Alus tilattiin Seattle-Tacoma Shipbuilding Corporation Seattlesta Yhdysvalloista, missä köli laskettiin 22. syyskuuta 1942. Alus laskettiin vesille 30. tammikuuta 1943 nimellä USS Cordova (runkonumero ACV-39) kumminaan A. E. Mitchellin puoliso. Se siirrettiin viimeisteltäväksi Williamette Valley Ironworksille ja luokiteltiin 15. heinäkuuta uudelleen CVE-39:ksi. Alus luovutettiin 23. elokuuta Britannian kuninkaalliselle laivastolle, joka nimesi sen HMS Khediveksi.

Palvelus 

Alukselle tehtiin muutostöitä Vancouverissa, mistä se lähti 24. syyskuuta Norfolkiin Virginiaan. Alus lähti 1. marraskuuta saattueen mukana Britteinsaarille kannellaan 849 laivueen Grumman Avengerit ja 1834 laivueen Vought F4U Corsairit. Se saapui 16. marraskuuta Liverpooliin, missä lentokoneet siirrettiin maihin NAS Spekeen. Alus liitettiin 21. marraskuuta läntisen reitin ) alaisuuteen ja siirrettiin Rosythiin telakalle muutostöitä varten. Alus kolaroi 22. maaliskuuta Stuart Queenin kanssa ja siirrettiin 27. huhtikuuta vaurioiden korjaamiseksi Clydeen telakalle, mistä vapauduttuaan se aloitti 15. toukokuuta kouluttautumisen Scapa Flow'ssa 899 laivueen Supermarine Seafire -koneiden kanssa. Se lähti 15. heinäkuuta Maltalle.

Alus osallistui 15. elokuuta Etelä-Ranskan maihinnousuun operaatio Dragooniin. Se kuului Task Group 88.1:een HMS Attackerin, HMS Emperorin, HMS Pursuerin ja HMS Searcherin kanssa. Seuraavana päivänä aluksen lentokoneet syöksypommittivat rannikkopuolustuksen laitteita ja joukkojen siirtoja saaden useita osumia kohteisiinsa. Lisäksi koneet lensivät ilmapuolustus- ja tiedustelulentoja. Aluksen koneet hyökkäsivät 23. elokuuta Rhonenlaakson liikennettä vastaan, minkä jälkeen Khedive erkani operaatiosta. Aluksen koneet olivat lentäneet kaikkiaan 201 lentoa, joissa oli pudotettu yhteensä 94 kappaletta 500 naulan ja 44 kappaletta 250 naulan pommeja.

Alus saapui 2. syyskuuta Aleksandriaan, missä se aloitti valmistautumisen Egeanmeren operaatioihin. Alus kolaroi 8. syyskuuta Ocean Messengerin kanssa. Seuraavana päivänä aluksen koneet hyökkäsivät Seacherin, Pursuerin ja HMS Hunterin lentokoneiden kanssa akselivaltojen meriliikennettä ja tukikohtia vastaan Egeanmerellä operaatio Outingissa. Aluksen koneet suojasivat 14. syyskuuta Kytherankanavan miinanraivausta ja seuraavana päivänä lennettiin kaksikymmentä torjuntalentoa. Koneet suojasivat 16. syyskuuta jälleen 5. miinanraivaajalaivuetta. Seuraavana päivänä aluksen lentokoneet tulittivat rannikkosaattuetta Rhodoksen rannikolla ja 18. syyskuuta lentoveneitä Sudanlahdella. Lentokoneet iskivät 19. syyskuuta Rhodoksen satamaan pommein. Alus palasi 20. syyskuuta Aleksandriaan, mistä se jatkoi Gibraltarille saapuen määränpäähänsä 8. lokakuuta.

Alus saapui 12. lokakuuta Belfastiin ja siirrettiin 23. lokakuuta havaittujen vikojen korjaamiseksi London Docksissa telakalle. Alus määrättiin 11. tammikuuta 1945 Itä-Intian laivaston 21. lentotukialuslaivueeseen, minne se lähti kannellaan 808 laivueen Grumman F6F Hellcatit. Alus läpäisi 24. tammikuuta Suezin kanavan ja saapui 3. helmikuuta Cochiniin. Trincomaleessa 11. helmikuuta alus määrättiin kuljettamaan lentokoneita Intian ja Ceylonin välillä. Alus osallistui 11. huhtikuuta Emperorin kanssa operaatio Sunfishiin, jossa ilmakuvattiin Port Swettenhamin alue. Alus osallistui 30. huhtikuuta operaatio Draculaan, jossa sen lentokoneet Emperorin ja HMS Stalkerin koneiden kanssa iskivät Rangooniin ja Tenasserimin rannikkoalueelle. Lentotukialuslaivueen komentaja kontra-amiraali A. W. La T. Bisset siirsi lippunsa risteilijä HMS Royalistille. Alukselle oli siirretty 1700 laivueesta yksi Walrus-lentovene lentopelastustehtäviin.

Alus osallistui 10. toukokuuta keisarillisen Japanin laivaston risteilijän Haguron etsintään. Sen lentokoneet osallistuivat 18. kesäkuuta  operaatio Balsamiin, jossa ilmavalokuvattiin Malakan niemimaan eteläosat sekä iskettiin Sumatran lentotukikohtiin HMS Ameerin ja Stalkerin koneiden kanssa. Alus lähti 10. elokuuta Trincomaleesta Penangiin kuljettaen miehitysjoukkoja. Alus osallistui 8. syyskuuta operaatio Zipperiin, jossa kuljetettiin joukkoja ottamaan haltuun Singapore. Alus saapui 10. syyskuuta Emperorin, Hunterin ja Stalkerin kanssa Singaporeen. Alus lähti 13. syyskuuta Trincomaleen kautta Durbaniin, jonne se saapui 17. lokakuuta. Alus oli 12. marraskuuta Colombossa, mistä se lähti seuraavana päivänä Britteinsaarille mukanaan 808 laivue.

808 laivue siirrettiin 5. joulukuuta maihin lakkautettavaksi. Aluksen varastot tyhjennettiin 8. joulukuuta Clydessä, minkä jälkeen se siirrettiin Rosythin () alaisuuteen. Alus lähti 4. tammikuuta 1946 Halifaxiin Nova Scotiaan, mistä se jatkoi 15. tammikuuta Norfolkiin Virginiaan. Alus palautettiin 26. tammikuuta Yhdysvaltain laivastolle Norfolkin laivastontelakalla ja myytiin 23. tammikuuta 1947 kauppalaivaksi nimellä Rempang. Alus nimettiin 1968 uudelleen Daphneksi ja saapui 20. tammikuuta 1976 romutettavaksi Gandriaan.

Lähteet

Viitteet 

Ruler-luokan saattuetukialukset
Yhdistyneen kuningaskunnan toisen maailmansodan saattuetukialukset